LV Eiropas Savienības Oficiālais Vēstnesis C 378/16

Eiropas Datu aizsardzības uzraudzītāja sākotnējā atzinuma kopsavilkums par E-privātuma direktīvas (2002/58/EK) pārskatīšanu

(Pilns šā atzinuma teksts angļu, franču un vācu valodā ir pieejams EDAU tīmekļa vietnē www.edps.europa.eu.)

(2016/C 378/09)

KOPSAVILKUMS

Šajā atzinumā izklāstīta EDAU nostāja saistībā ar galvenajiem jautājumiem, kas attiecas uz Direktīvas 2002/58/EK par privāto dzīvi un elektronisko komunikāciju (E-privātuma direktīvas) pārskatīšanu, atbildot uz Eiropas Komisijas pieprasījumu.

Mums nepieciešams jauns e-privātuma tiesiskais regulējums, taču tam jābūt gudrākam, skaidrākam un spēcīgākam – mums vajadzīga lielāka skaidrība, taču arī labāka tiesību aizsardzība. Mums ir jānodrošina mūsu saziņas konfidencialitāte, t. i., pamattiesības, kas nostiprinātas Eiropas Savienības Pamattiesību hartas 7. pantā. Turklāt mums nepieciešami noteikumi, kas papildina un vajadzības gadījumā sīkāk konkretizē aizsardzību saskaņā ar Vispārīgo datu aizsardzības regulu (GDPR). Turklāt mums jāsaglabā pašreizējais augstais aizsardzības līmenis, kur E-privātuma direktīva sniedz konkrētākas garantijas nekā GDPR. E-privātuma aizsardzības garantam nepieciešamas GDPR definīcijas, tās teritoriālā darbības joma, mehānismi sadarbībai starp tiesībaizsardzības iestādēm un konsekvencei, kā arī iespēja nodrošināt elastīgumu un virzību.

Jāpaplašina jaunā tiesiskā regulējuma darbības joma. Tas nepieciešams, lai ņemtu vērā izmaiņas tehnoloģijās un sabiedrībā, kā arī nodrošinātu indivīdiem vienādu aizsardzības līmeni visiem funkcionāli līdzvērtīgiem pakalpojumiem neatkarīgi no tā, vai tos nodrošina, piemēram, tradicionālo tālruņu sakaru uzņēmumi, ar pakalpojumiem balss pārraidei ar IP vai ar mobilo tālruņu ziņojumapmaiņas lietotnēm. Patiesi ir radusies vajadzība doties vēl tālāk un aizsargāt ne tikai “funkcionāli līdzvērtīgus” pakalpojumus, bet arī tos pakalpojumus, ar kuriem piedāvā jaunas saziņas iespējas. Jaunajiem noteikumiem joprojām nepārprotami jāattiecas uz saziņu starp iekārtām lietiskā interneta kontekstā neatkarīgi no izmantotā tīkla veida vai saziņas pakalpojuma. Ar jaunajiem noteikumiem arī jānodrošina lietotāju saziņas konfidencialitātes aizsardzība visos publiski pieejamos tīklos, tostarp, Wi-fi pakalpojumos viesnīcās, kafejnīcās, veikalos, lidostās un tīklos, ko slimnīcās piedāvā pacientiem, universitātēs studentiem, kā arī valsts pārvaldes izveidotajās karstvietās.

Piekrišanai jābūt patiesai, lietotājiem piedāvājot brīvu izvēli, kā tas noteikts saskaņā ar GDPR. Vairs nedrīkst būt “sīkdatņu sienu”. Atskaitot skaidri noteiktus izņēmumus (piemēram, īpašnieku analītikas veikšanai), nekāda veida saziņu nedrīkst izsekot un uzraudzīt bez brīvas piekrišanas no sīkdatnēm, ar ierīču ciparnospiedumiem vai citiem tehnoloģiskiem līdzekļiem Jābūt arī lietotājiem draudzīgiem un efektīviem mehānismiem, lai sniegtu un atsauktu savu piekrišanu pārlūkā (vai programmatūrā, vai operētājsistēmā).

Lai labāk aizsargātu elektroniskās saziņas konfidencialitāti, jāsaglabā un jāpastiprina arī pašreizējā prasība iegūt piekrišanu informācijas plūsmas un atrašanās vietas datiem. Jāpaplašina šā noteikuma darbības joma, lai aptvertu ikvienu, ne tikai tradicionālo tālruņu sakaru uzņēmumus un interneta pakalpojumu sniedzējus.

Ar jaunajiem noteikumiem arī skaidri jāļauj lietotājiem izmantot vispārējo šifrēšanu (bez apiešanas iespējām), lai aizsargātu elektronisko saziņu. Jāaizliedz ar šifrēšanu aizsargātas saziņas atšifrēšana, dekompilācija vai uzraudzība.

Visbeidzot, ar jaunajiem noteikumiem par e-privātumu jāaizsargā pret nepieprasītu saziņu, kā arī tie ir jāatjauno un jānostiprina, nosakot visu veidu nepieprasītas elektroniskās saziņas saņēmēju iepriekšēju piekrišanu visa veida nepieprasītai saziņai neatkarīgi no saziņas līdzekļa.

I. IEVADS UN PAMATINFORMĀCIJA

Šis sākotnējais atzinums (atzinums) ir sagatavots, atbildot uz Eiropas Komisijas (Komisijas) pieprasījumu Eiropas Datu aizsardzības uzraudzītājam (EDAU), kas ir uzraudzības iestāde un neatkarīga padomdevēja struktūra, sniegt atzinumu par E-privātuma direktīvas (1) pārskatīšanu.

Konsultācijas ar EDAU notika vienlaicīgi ar Komisijas rīkotu sabiedrisko apspriešanu, kas norisinājās līdz 2016. gada 5. jūlijam (2). Komisija arī pieprasīja atzinumu no 29. panta darba grupas personu aizsardzībai attiecībā uz personas datu apstrādi, kura sagatavošanā EDAU piedalījās kā pilntiesīgs loceklis (3).

Atzinumā sniegta EDAU sākotnējā nostāja saistībā ar E-privātuma direktīvu, īpašu uzmanību veltot tiem jautājumiem, par kuriem Komisija īpaši pieprasījusi atzinumu. Atzinumā arī izmantoti EDAU sabiedriskās apspriešanas rezultāti, līdz ar to tas var attiekties arī uz citiem jautājumiem, ne tikai tiem, par kuriem Komisija īpaši pieprasījusi atzinumu. Mēs arī varam sniegt papildu ieteikumus likumdošanas procedūras turpmākajos posmos.

E-privātuma direktīvas pārskatīšana ir viena no digitālā vienotā tirgus stratēģijas (4) galvenajām iniciatīvām, kuru nolūks ir uzticības stiprināšana digitālajiem pakalpojumiem un drošībai tajos, orientējoties uz augsta līmeņa aizsardzības nodrošināšanu pilsoņiem un līdzvērtīgu konkurences apstākļu sniegšanu visiem tirgus dalībniekiem ES.

Pārskatīšanas nolūks ir modernizēt un atjaunināt E-privātuma direktīvu kā daļu no plašākiem centieniem sniegt saistītu un saskaņotu tiesisko regulējumu datu aizsardzībai Eiropā. Ar e-privātuma direktīvu tiek konkretizēta un papildināta Direktīva 95/46/EK (5), kuru aizstās nesen pieņemtā Vispārīgā datu aizsardzības regula (GDPR) (6). Ar e-privātuma direktīvu nosaka īpašus noteikumus, kuru galvenais uzdevums ir garantēt elektroniskās saziņas konfidencialitāti un drošību. Ar to arī aizsargā to abonentu likumīgās intereses, kuri ir juridiskas personas.

XI. SECINĀJUMI

Pieaug saziņas konfidencialitātes nozīmība, kā tas noteikts Hartas 7. pantā, un tas notiek vienlaicīgi ar elektroniskās saziņas pieaugošo nozīmi mūsu sabiedrībā un ekonomikā. Šajā atzinumā norādītajām garantijām ir būtiska nozīme, nodrošinot to Komisijas ilgtermiņa stratēģijas mērķu veiksmīgu sasniegšanu, kas norādīti digitālā vienotā tirgus stratēģijā.

Briselē, 2016. gada 22. jūlijā Eiropas datu aizsardzības uzraudzītājs Giovanni BUTTARELLI

(1) Nr. Ares(2016)2310042 – 18.5.2016.

(2) Sk. https://ec.europa.eu/digital-single-market/en/news/public-consultation-evaluation-and-review-eprivacy-directive. Anketa pieejama šeit: https://ec.europa.eu/eusurvey/runner/EPRIVACYReview2016.

(3) 29. panta datu aizsardzības darba grupas atzinums 3/2016 par E-privātuma direktīvas (2002/58/EK) (WP240) novērtēšanu un pārskatīšanu, pieņemts 2016. gada 19. jūlijā.

(4) Digitālā vienotā tirgus stratēģija Eiropai, Komisijas 2015. gada 6. maija paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai, COM(2015) 192, galīgā redakcija, avots pieejams šeit: http://eur-lex.europa.eu/legal-content/LV/TXT/PDF/?uri=CELEX:52015DC0192&from=EN.

(5) Eiropas Parlamenta un Padomes 1995. gada 24. oktobra Direktīva 95/46/EK par personu aizsardzību attiecībā uz personas datu apstrādi un šādu datu brīvu apriti (OV L 281, 23.11.1995., 31. lpp.).

(6) Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).